b'\n_START_ARTICLE_\nSian vesikulaaritauti\n_START_PARAGRAPH_\nSian vesikulaaritauti (lyh. SVD) on sioilla esiintyv\xc3\xa4 helposti levi\xc3\xa4v\xc3\xa4 virustauti, jonka aiheuttaja on enteroviruksiin kuuluva sian vesikulaaritautivirus . Tautia esiintyy hajanaisesti Euroopassa ja Aasiassa, mutta toistaiseksi sit\xc3\xa4 ei ole tavattu Suomessa . Sikojen vesikulaaritauti on t\xc3\xa4rke\xc3\xa4 erotusdiagnoosi suu- ja sorkkataudille, sill\xc3\xa4 kyseisten tautien oireita ei voi erottaa toisistaan ilman tarkempia laboratoriokokeita.\n_START_SECTION_\nOireet\n_START_PARAGRAPH_\nOireiden vakavuus riippuu tartunnanl\xc3\xa4hteest\xc3\xa4, infektion aiheuttajaviruksen lajista ja sikojen elinymp\xc3\xa4rist\xc3\xb6st\xc3\xa4 . Yleens\xc3\xa4 tartunnat ovat oireettomia, mutta usein tartunnan saaneilla el\xc3\xa4imill\xc3\xa4 on liev\xc3\xa4\xc3\xa4 kuumetta. Kuumeilua seuraa rakkuloiden muodostuminen sorkkiin, etenkin ruununrajan alueelle. Harvinaisempi oire on rakkuloiden esiintyminen my\xc3\xb6s p\xc3\xa4\xc3\xa4n alueella huulissa, k\xc3\xa4rs\xc3\xa4ss\xc3\xa4 ja kieless\xc3\xa4. Rakkulat saattavat aiheuttaa kipua jaloissa ja suussa, mink\xc3\xa4 vuoksi oireiksi voivat ilmesty\xc3\xa4 my\xc3\xb6s liikkumishaluttomuus, ontuminen ja sy\xc3\xb6m\xc3\xa4tt\xc3\xb6myys.'